Kaapstad-man verdrink op Oukersaand | Maroela Media
Foto: panoramio.com via NSRI
Foto's volg onderaan die berig. Brett Nerwich (30) van Plumstead in Kaapstad het Dinsdag omstreeks 16:00 in Kleinplaas-dam in Simonstad, naby Kaapstad, verdrink, het die Nasionale Seereddingsinstituut (NSRI), Woensdag gesê.
"Reddingspanne van die NSRI is ontbied ná 'n berig dat 'n man besig is om te verdrink by Kleinplaas-dam," het Craig Lambinon, woordvoerder van die NSRI, gesê. "Die reddingsduikers het na die man begin soek nadat hy glo onder die water verdwyn het." Nerwich was glo op 'n klein opblaasbootjie.
"Dit is nie duidelik wat veroorsaak het dat die man onder die water verdwyn nie."
Die polisie, nooddienste en duikers van die brandweer het saam na Nerwich gesoek.
Sy liggaam is opgespoor en na die oppervlak gebring waar dit aan die polisie se forensiesepatologie-diens oorhandig is.
"Die polisie het 'n geregtelike doodsondersoek gelas. Alhoewel dit vermoedelik 'n verdrinking is, is die oorsaak van dood nog nie vasgestel nie," het Lambinon bygevoeg.